## La Comunitat Valenciana impulsa un front comú contra una PAC que amenaça d’excloure 17.500 agricultors valencians

*** La Conselleria d’Agricultura, juntament amb huit comunitats autònomes més, ha sol·licitat al ministre la convocatòria urgent i presencial de la Conferència Sectorial per a analitzar la reforma de la PAC 2028–2034, que ha generat una profunda preocupació
* El conseller d’Agricultura mostra l’exigència de la Generalitat perquè “els canvis es realitzen de manera consensuada i acordada, i no imposats de manera unilateral, com ha ocorregut amb la quota separatista del finançament o amb l’aigua”**

La Conselleria d’Agricultura, Aigua, Ramaderia i Pesca, juntament amb huit comunitats autònomes més, Galícia, Andalusia, La Rioja, Regió de Múrcia, Aragó, Extremadura, Comunitat de Madrid i Castella i Lleó, ha remés una carta al ministre d’Agricultura per a sol·licitar la convocatòria urgent i presencial de la Conferència Sectorial d’Agricultura i Desenrotllament Rural davant de la preocupació generada per la proposta de reforma de la política agrària comuna (PAC) per al període 2028–2034.

Barrachina ha advertit sobre el greu impacte que tindria la nova PAC en els agricultors jubilats que continuen treballant les seues terres, ja que la proposta els exclouria de les ajudes agràries: “Esta mesura colpeja de ple la Comunitat Valenciana, a on prop de 17.500 agricultors, quasi la mitat del total, superen els 65 anys”.

En la sol·licitud remesa al ministre, les comunitats alerten que el nou model plantejat “trenca amb esta política tal com la coneixem” i “posa en risc el manteniment del sector agrícola” nacional.

“La proposta presentada per Brussel·les debilita greument una política essencial per al camp espanyol. No podem permetre que es diluïsquen els seus fons ni que es desdibuixe la seua finalitat. Exigim diàleg, consens i claredat sobre el futur del sector”, ha afirmat el conseller Miguel Barrachina.

“Si es consumix este plantejament, la PAC perdrà la seua identitat, i, amb esta, bona part del suport que fins ara permetia sostindre l’activitat agrària, especialment en zones rurals o amb dificultats estructurals. Per això, reclamem una reunió immediata amb el ministre per a analitzar a fons esta situació i exigir garanties”, ha afegit Barrachina.

“Exigim que els canvis es realitzen de manera consensuada i acordada, i no de manera unilateral, com ha ocorregut amb la quota separatista del finançament o amb l’aigua, un recurs que és de tots, però que igualment ha sigut retallat per als nostres regants sense cap acord previ”, ha conclòs el conseller.

Fecha: 17/07/2025